text: Flere hundrede skoleelever dyster i opfinderkonkurrence 
  09 november 2017 kl. 21.14
  Elever fra hele Danmark dyster i opfinderkonkurrencen Projekt Edison. Torsdag blev en lokal finale afholdt i Haderslev.
  Der var stor jubel fra eleverne i 7.D på Favrdalskolen i Haderslev. De løb med sejren i den lokale finale i Projekt Edison, der er en landsdækkende opfinderkonkurrence for elever i 6. og 7. klasse.
  Orla Bryld Mortensen, dommer, Projekt Edison. : "Niveauet var rigtig højt. Jeg har været dommer før, men niveauet lå denne gang langt over."
  - Vi er så glade. Vi havde slet ikke regnet med at vinde. Vi har arbejdet hårdt i de uger, vi har haft til det, og resultatet blev rigtig godt, siger Laura Terkelsen, der er på vinderholdet, til TV SYD.  
  Hver gruppe er kommet med en idé under emnet ”Vand på godt og ondt”. Vinderholdets projekt gik ud på, at de vil lave et toilet, der genbruger regnvand. Dommerne var imponerede over skoleelevernes niveau.
  - Vinderprojektet var helt fantastisk. Generelt vil jeg sige, niveauet var rigtig højt. Jeg har været dommer før, men niveauet lå denne gang langt over, siger Orla Bryld Mortensen, der er en af dommerne i konkurrencen.
  Dagens vinderhold skal møde hold fra hele Danmark i finalen, der bliver afholdt den 16. november i Fredericia.
  